section_heading: Egipat
paragraph_text: Zbog velikih poreza koje je nametnuo Artakserkso I., diljem Perzijskog Carstva izbile su pobune, od kojih je najpoznatija ona u Egiptu kada je 460. pr. Kr. ubijen satrap, zauzet grad Memfis i zatražena pomoć od Atene. Perzija je na pobunu odgovorila vojnom ekspedicijom pod vodstvom perzijskog generala Megabiza II., koji vodi vojsku kroz Judeju te u Egiptu guši pobunu i uhićuje pobunjenike. Paralelno s nemirima u perzijskoj provinciji Egiptu, jačaju napetosti i s polisima Grčke.